UBERA ARANZETA (EH Bildu, 2017-03-16):
Hezkuntza sistema hobetzeko eta bereziki hezkuntza sistema publikoaren egoera hobetzeko, mahai gainean berriro ere beste proposamen batzuk jarri ditugu eta behin eta berriro jarriko ditugu behar diren beste. Herri honek aurrera egiteko arduraz jokatu nahi dugulako eta gure ekarpena egin nahi dugulako, gure aurrekoek herri honetako ba makina bat eragileek, hezkuntza komunitateak egin izan duen bezala hainbat eta hainbat urteetan.
Nik euskeraz ikasteko aukera izan nuen nere gurasoek eta makina bat herritarrek ikastolak sortzeko egin zuten borrokagatik, doakie nire aitortza. Hainbat jatorritako herritarrak bertakotu dira eta euskaldundu eskola publikoa guztion eskola bilakatzeko makina bat gurasok eta irakasleek egindako lanagatik. Doakio ere nire aitortza eta miresmena. Eta doakio ere nire aitortza eta miresmena egunero maitasunez eta bokazioz nekaezin herri honek behar duen kalitatezko hezkuntzaren alde borrokan ari diren irakasle guztiei.
Eta martxoak 22an gure herriko kaleetara hezkuntzaren aldarrikapena aterako duten eta gure kaleak aldarrikapen horiez koloreztatuko duen irakasle guztiei. Doakie gure errespetua, aitortza eta babesa.
Horregatik, guk ere gure aurrekoek egin duten bezala, gure ekarpentxoa egin nahi dugu, eta gaurkoan hiru jo muga ditugu, guretzat funtsezkoak direlako eta guretzat gakoak direlako.
Lehenengo planteatzen dugu diagnostiko bat egitea, zenbat inbertitu bezain inportanteagoa delako nola eta non inbertitu. Ikastetxez ikastetxe dauden beharrak identifikatzea planteatzean dugu adierazle batzuen baitan, adierazle horiek oso garrantzitsuak direlako kalitatezko hezkuntza bermatu ahal izateko.
Bigarrenik, planteatzen dugu testu liburuen programa solidarioa berreskuratu eta handitzea. Hauek funtsezkoak direlako aukera berdintasuna bermatzeko, kohesio sozialean sakontzeko eta bermatzeko.
Eta hirugarrenik, planteatzen duguna da, ze azkenean, pertsonak pertsonekin hezitzen direlako, pertsonak pertsonekin artatzen direlako, planteatzen dugu horretarako behar-beharrezkoa den plantilla pertsonala handiagotzea.
Zer gertatzen ari zaigu gure hezkuntza sisteman? Geletan gero eta haur gehiago ditugu, eta baldin eta Hezkuntza Sail honek iragartzen dituen hobekuntza plana, bizikidetza plana, hezkidetza plana, hamaika esku plana, inklusiorako plana, planak eta planak... Plan horiek gauzatzeko, inplementatzeko, baliabideak behar ditugu eta baliabide horiek, lehenengoak, pertsonak dira, irakasleak dira eta behar ditugu irakasleak gure ikastetxeetan. Behar ditugu irakasleak.
Bi abiadurako hezkuntzarekin amaitu nahi dugu eta pentsatzen dugu hau premiazkoa, urgentea dela. Berdintzailea den, orekatzailea den, kohesionatzailea den eskola publikoa blindatu eta indartu beharra dago, dena delarik pertsonaren jatorria, bizilekua, maila ekonomikoa, soziala, kulturala, guztiek aukera berdinak izan ditzaten, eta guztiek aukera izan dezaten beraien bizitzan proiektu duin bat izatea eta lortzea.
Eta gobernu batek egin dezakeen inbertsiorik hoberena, inbertsio politikorik, ekonomikorik, sozialik eta prebentzioko inbertsiorik hoberena hori izan beharko litzateke. Hezkuntzan inbertitzea. Horrek, askoz ere buru hauste gutxiago ekarriko lizkiokeelako beste hainbat eremuetan.
Beraz, Gobernu honek erabaki behar du, gobernu inteligente baten bezala jokatu edo ez. Gobernu honek erabaki behar du bi abiadurako gizarte bat nahi duen edo ez, eta Gobernu honek erabaki behar du, herri kultu aurreratu bat nahi duen edo ez. Eta noski, segun eta zer erabakitzen duen, ba horren arabera politika batzuk egin beharko ditu edo beste politika batzuk.
Eta dagoeneko, deskontu denboran gaude, eta dagoeneko ez dago mozorrorik, nahiz eta 2017ko aurrekontuak mozorrotzen saiatu. Oraindik 2009rako inbertsio mailara ez gara iritsi, inbertsio guztiarekiko pisua, nahiz eta iaztik puntu bat igo dugun, 2009an % 27koa zen, eta oraindik gaude % 24koan.
Konturatzen baldin bazarete, egon den igoera, langileriaren soldatarentzat aurreikusten den % 1ko igoera eta aparteko ordain sariaren igoeragatik da, ez da benetan plantillaren areagotze bat dagoelako. Eta hori ikusiko dugu, gero Madrilek ere % 1 hori igotzea baimentzen duen eta baimentzen baldin badu ere, Gobernu honek nola jokatzen duen. Zeren askotan Madrileko Gobernua erabiltzen du aitzakia bezala interesatzen zaionean edo ez zaionean interesatzen.
Eta zergatik esan dut ere plantillaren areagotzerik ez dagoela? Ba ikusi dugulako zenbaki dantza bat dagoela. Guk hilabetero datuak eskatzen ditugu. Hilabetero eskatzen ditugu datuak eta datuetan ikusten da adibidez, nominak eta pertsonak ez dute kointziditzen, beraz, beste adibide bat, behin-behinekotasun maila nolakoa den, eta beste adibide bat ikusita ditugun jardunaldi tipoak gero eta jardunaldi partzial gehiago ditugula, eta hori urte sabatikoa dutenak alde batera utzita.
Azaroan adibidez, genituen 28.222 nomina eta pertsonak lan egiten 27.245. Ez dira gehitzen eta memorian ikusten da. Ez dira gehitzen iazko lan eskaintza publikoetako irakasleak. Baten batek esango dit praktiketan daudelako dela. Ez dira gehitzen aurreikusitako aurtengo lan eskaintza publikoko irakasleak, eta joaten baldin bagara ere aurrekontuen beste memoria batetara non agertzen diren departamentuz departamendu dagoen plantilla pertsonala, hor beste zenbaki batekin topatzen gara. Hor topatzen gara 22.000ko plantilla estruktural batekin.
Beraz, nik hemen ez dakit Gobernu honek nor engainatzea pentsatzen duen. Ez dakigu benetan zertan ari den, baina ikusten ari garena da plazak amortizatzen ari dela, plazak murrizten ari dela eta gero eta irakasle gutxiago dugula.
Behin-behinekotasun tasak  - aurrekoan hainbat ikastetxetako adibideak ekarri nituen eta ez ditut gaurkoan errepikatuko - , baina atzo bertan ere irakasleen ordezkaritzaren eskutik ezagutu izan genituen hainbat datu.
Testu liburuen programa solidarioa. Ikasturte honetan Gobernu honek programa hori ezabatu nahi izan zuen baina ez zen ausartu nabarmenegi geratzen omen zelako. Datorren ikasturtean zer egingo du Hezkuntza Sail honek? Bosgarren eta seigarren Lehen Hezkuntzako programa ezabatuko du? DBHko lehenengo eta bigarren mailako programa ezabatuko du? Badirudi hori duela aurreikusita. Orduan, ez dugu behar testu libururik? Testu libururik ez baldin badugu behar hor inbertitzen zena beste aplikazio digitaletan edo informatikoetan bideratuko da? Galdera hor uzten dut.
Non geratzen dira elkartasunean oinarritutako programak? Baloreetan hezitu nahi baldin badugu horrelako programak betetzen duten papera oso inportantea da. Are gehiago daukagun segregazio maila ikusita, are gehiago gero eta desoreka handiagoa dugula gure gizartean, eta are gehiago desberdintasun indizeak ikusita, adibidez.
Pentsatzen dugu Hezkuntza Sail honek ezagutu beharko lukeela, nahiz eta esfortzu bat suposatzen duen, eguneroko errealitatea ikastetxeetan zein den. Eta hurbildu beharko litzatekeela eta ondo egongo litzatekeela ikastetxez ikastetxe ikustea, hurbiltzea eta benetan zer dagoen ohartzea. Pentsatzen dugulako jauzi kualitatiboa eman nahi baldin bada hori dela bidea. Bukatu beharra dago orain arte bezala, noski, irizpide orokor batzuk eman behar dira, baina batez ere joan behar gara ikastetxez ikastetxe dauden beharrak identifikatzera eta hortik bideratuta neurriak ezartzera.
Horrek ez du esan nahi, baten batek esango du, noski, bakoitza hasiko da bere Olentzeroren karta egiten. Nik pentsatzen dut hori esatea arinkeria bat izango litzatekeela jakinda guk ikastetxeetan ditugun bai zuzendaritza, bai irakasle eta bai familiak ardura handiz jokatzen dutela. Eta pentsatzen dugu zentzu horretan ikastetxe ahulenetatik hasi beharko ginatekeela inbertitzen baldin eta ikastetxeen, zentroen autonomian sinesten baldin badugu, benetan pentsatzen baldin badugu ikastetxeen autonomian eta aurrerapausoak eman behar ditugula. Zeren hezkuntza ezin da bilakatu tramite burokratiko batean. Azken urteetan bilakaera delako Hezkuntza Sailarentzat hainbat gauza justifikatzeko tramite burokratiko batetan bilakatzea. Eta hori ikasturte honetan, hasieran ikusi izan da zer gertatu den.
Errealitatea gordina da. Oso gordina da. Gustatuko zaigu, ez zaigu gustatuko, ez dugu ikusi nahi izango, baina garbi dagoena da Hezkuntza Sail honek lortu duela hezkuntza komunitate oso bat haserraraztea.
Ez dakidana da Hezkuntza Sail honek, Gobernu honek gaitasuna izango duen haserre horri buelta emateko eta gaitasuna izango duen daukagun egoerari buelta emateko. Espero...
...gaitasuna izango duen haserre horri buelta emateko eta gaitasuna izango duen daukagun egoerari buelta emateko. Espero dut guztion hobebeharrez horrela izatea.
Guk behintzat proposamenak mahai gainean jartzen ahaleginduko gara dugun egoera errealismotik iraultzeko, aurreikuspenez, eraginkortasunez eta konpromisoarekin, egoera honek batez ere guztion konpromisoa eskatzen duelako.
Eta badakit hainbat gauzetan ez gaudela ados edo ez garela egongo, baina pentsatzen dut hor adostasunak lortzeko bideak egon daitezkeela eta adostasuna ez dela norberaren pentsamendura, norberaren proposamenera hurbiltzea besteak eta edozein modutara norberak esaten duena edo batek esaten duen onartzea. Hemen batez ere inportanteena da hezkuntza komunitateak esaten duena, inportantea da irakasleen ordezkariek, ikastetxeek, familiek esaten dutena entzutea eta horren arabera neurri eraginkorrak mahai hainean jartzea.
Gaur horretarako beste aukera bat daukagu.